text:
✽✽ A fuarce di sintî a ripetile, ogni robe e pues deventâ veretât. Alore, par 50 agns nus àn dite che cheste Regjon si clame “Friuli-Venezia Giulia” (e no a câs a cirin di tirâ vie chel tratut che al da tant fastidi a cualchidun…) e no je vere, parcè che la Vignesie Julie e je une invenzion linguistiche e no corispuint a nissune realtât fisiche, storiche e gjeografiche. Ma provait vuê a dimostrâ il contrari, ancje tal cjâf di tancj furlans.
✽✽ Vuê, a jessi seris su chestis cuistions, tu passis pal taleban furlanist, simpri cuintri Triest. E chest nus puarte a une prime considerazion: par jessi crodûts si à di jessi bausârs, ven a stâi – par podê jessi considerâts – si scuen fâ finte di nuie, lâ daûr a ce che i sorestants, ma purtrop no dome lôr, a àn voie di fânus crodi.
✽✽ Po dopo, dutis lis voltis che si cjatìn in dificoltât rispiet a fats concrets, datis, nons, storie, a fasin finte di dâti reson, par scomençâ di gnûf, la dì dopo, il lôr zuc di spandi ledan fra la int.
✽✽ Vêso fat cas che al nestri articul su la cuistion de Universitât furlane dal mês passât nol vedi rispuindût nissun di chei che o vin clamâts traditôrs dal popul furlan? No lu àno let? Dificil, viodût cemût che al è stât tornât a cjapâ de stampe locâl. A proposit: il diretôr dal Messaggero Veneto, Omar Monastier, tal so blog, al notave une sorte di “viamence” tes espressions.
✽✽ E je vere. O disarai di plui: simpri pocje, e forsit masse tart. E, dut câs, a son peraulis devant di azions scomençadis di tant timp e che a van indenant cun fuarce e violence istituzionâl.
✽✽ Scomençadis di trop? Dopo de vuere, al dîs cualchidun; cu la unitât di Italie, al va plui indaûr cualchidun altri; cun Vignesie, al zonte un altri ancjemò. Dut câs, cuant che o cjalìn indaûr, o cjatìn simpri cualchidun che al à decidût ce fâ tal nestri puest.
✽✽ Ma a voltâsi indaûr masse al ven il stracol: cjalìn duncje indenant, savint che un moment grivi come chest al pues jessi une ocasion par viodi lis robis in maniere diferente.
Di sigûr, cu la aspirine proponude dal guvier talian – e ancje di chel regjonâl – no si va di nissune bande. Si rive forsit a taponâ cualchi buse, dut câs pronte a vierzisi te prossime ocasion.
Di ce bande cjapâle, duncje, se no di chê di viodi ce che o savìn fa miôr, e duncje la part che nus tocje tant che popul jenfri la storie.
✽✽ Alc o vin di proponi.
– Une vision di tolerance e di pâs, di vision alte e spirituâl de vite, ecumeniche, cressude dentri lis nestris lidrîs aquileiesis, confuartade dal Patriarcjât: no son visions nostalgjichis dal passât, ma segments tal Dna di un popul, di front a un mont che al somee jessi dominât dal consumisim.
– Une tradizion moderne di rapuarts sociâi, segnade de lungje esperience de cooperazion e des organizazions contadinis e operariis, catolichis e socialistis. Un rapuart tra lis classis, segnât di un interclassisim fuart.
– Un sens dal lavôr e dal dovê, cumbinât cu la solidarietât.
✽✽ In tancj inteletuâi a àn criticât propit cheste muse: par lôr, a jerin ducj fats cuintri il progrès.
E lu stin viodint, il lôr progrès.
In dì di vuê, mi somee che invezit propit chest stamp nus permetarès di pensâ a un disvilup diviers e positîf.
Metudis dongje, chestis fatis di popul a son une risorse incredibile. Tradusilis in concretece al è un compit de politiche ma cheste e fâs finte di nuie, buine dome di ripeti simpri la stesse solfe: papavuacs, apont. ❚
Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


c: text/html

text:
La citât che e à dât il non al Friûl, “Forum Julii”, e je jentrade te liste dai sîts che a fasin part dal Patrimoni Mondiâl de Umanitât: lu à decidût la Unesco a Parîs ai 25 di Jugn, lant a zontâ il cjaflûc des valadis dal Nadison ae altre localitât furlane considerade un tesaur internazionâl, ven a stâi Aquilee. Si complete cussì il ricognossiment di dutis lis tradizions che a àn metût dongje la ereditât dal Friûl.
La prime e je chê aquileiese, che chi e à viodût a sflurî il Patriarcjât cu la sô Basiliche Mari, riferiment pe evangjelizazion di dute la Europe centrâl e prime lidrîs dal nestri popul. Ma di chê altre bande e je ancje une seconde tradizion, chê dai Langobarts: lu dimostre il fat che a chest impuartant travuart si è rivâts dome lant a metisi dongje cun altris sîs lûcs di Italie che a àn vût lidrîs langobardis: Brescia, Castelseprio e Gornate Olona (Varese), Spoleto e Campello sul Clitunno (Perugia), Benevento, Monte Sant’Angelo (Foggia).
Une buine sielte: Cividât cumò e podarà vê gnovis oportunitâts ancje adun cun chestis altris localitâts talianis. Ma cheste concuiste e je impuartante ancje dal pont di viste culturâl parcè che e ricognòs ancje un aspiet che al ven tasût des cronachis, ven a stâi il fat che i Langobarts no son dome impuartants pal Templi di Sante Marie in Val, pal Batisteri di Calist o pal Altâr di Ratchis. A son chei che a àn viert un gnûf troi inte storie dal Friûl. Il lôr domini al semene pe prime volte inte nestre storie une cussience dal particolarisim furlan, viodût che per prime volte i Duchis dal Friûl di Gjisulf in jù a costruissin un vêr o propri Stât autonim sul teritori dal Friûl. Al è cun lôr che “Forum Julii” e je passade di “municipium” a “Civitas”, deventant intai secui seguitîfs Cividât. Al è cetant impuartant duncje che il lôr lassit al vegni valorizât miôr che si pues, parcè che al è il cûr de nestre identitât. No a câs ancje i Patriarcjis, erêts ancje lôr di Aquilee ancje se plui in gracie di Sant Marc che di Cesar, muarte la “Sante Mari” dal Friûl a son colâts ancje lôr su Cividât. Un sît Patrimoni de Umanitât, ma soredut Patrimoni dai furlans che cumò ur tocje dâsi di fâ par tignîlu.
No dome Cividât
Ancje il sît protostoric di Palût de Livence, famôs pes palafitis preistorichis, al è deventât patrimoni mondiâl de Unesco.
Walter Tomada
ATUALITÂT – Ancje Cividât e devente Patrimoni Mondiâl de Umanitât............
La citât che e à dât il non al Friûl, “Forum Julii”, e je jentrade te liste dai sîts che a fasin part dal Patrimoni Mondiâl de Umanitât: lu à decidût la Unesco a Parîs ai 25 di Jugn, lant a zontâ il cjaflûc des valadis dal Nadison ae altre localitât furlane considerade un tesaur internazionâl, ven a stâi Aquilee. Si complete cussì il ricognossiment di dutis lis tradizions che a àn metût dongje la ereditât dal Friûl.

robotstxt: allowed

filter: keep


text:
O vin volût scomençâ cheste rubriche sui museus etnografics dal Friûl partìnt di chel plui impuartant par ordin di grandece e ancje par vie che al è stât biadelore viert al public tal 2010, dopo agns di spiete. O fevelìn dal museu etnografic di Udin in Borc di Graçan, screât pôc plui di un an fa in chê biele suaze che al è Palaç Giacomelli.
Di lui o vevin za fevelât sul nestri gjornâl pôc dopo de inaugurazion intun articul di Erika Adami te rubriche Art-â (Zenâr 2011). O sin tornâts par fâ un pont de situazion a un an de sô vierzidure e par fevelâ des novitâts.
L’aiar che si respire dentri palaç Giacomelli al è chel di un museu vivarôs in vie di espansion; lis esposizions a vuidin il visitadôr intun viaç di almancul dôs oris dentri dal lôr passât, cence dismenteâ i nons o i mûts di dî di ogni ogjet o mistîr.
LA NOVITÂT_ Di cualchi setemane e je stade screade, te sale des esposizions temporaneis, une sezion dedicade al bosc, realtât impuartante tal paisaç rurâl furlan.
Un video d’epoche in blanc e neri al compagne la spiegazion de figure dal boscadôr, un mistîr che aromai no si cjate cussì di frecuent come une volte, ma che al jere fondamentâl pe risorse di len e di altris materiis primis (nemâi salvadis, pomis, resinis, semencis, etc.).
I boscadôrs a lavoravin simpri in “compagnie”, o ben in grup di plui personis che a vivevin par diviers mês (de Vierte fint ai prins mês dal Inviêr) tai casons in montagne, modificant cussì la vite sociâl di chei puescj. Panei esplicatîfs e ogjets esponûts a mostrin cemût che chest lavôr al ves dibisugne di fuarce fisiche ma ancje inteligjence, di coesion sociâl e di organizazion dal teritori. Par no fevelâ dai rifles economics su lis comunitâts dai paîs di montagne e ancje te toponomastiche, te onomastiche e tal lengaç. Par chest al è impuartant cognossi cheste realtât par comprendi miôr la nestre societât.
IN LENGHE_ Il museu si premure ancje di coinvolzi i visitadôrs te riscuvierte di peraulis e nons di ogjets tal lôr significât origjinâl. Si augurìn dut câs che l’ûs de lenghe furlane dentri dal museu etnografic al sedi slargjât inmò di plui: biei a saressin par esempli i panei descritîfs bilengâi. ■
Si ringracie la dot.re Tiziana Ribezzi pe disponibilitât.
Venusia Dominici
MUSEUS. Il Museu Etnografic dal Friûl............
O vin volût scomençâ cheste rubriche sui museus etnografics dal Friûl partìnt di chel plui impuartant par ordin di grandece e ancje par vie che al è stât biadelore viert al public tal 2010, dopo agns di spiete. O fevelìn dal museu etnografic di Udin in Borc di Graçan, screât pôc plui di un an fa in chê biele suaze che al è Palaç Giacomelli.


text:
No si sa ancjemò la zornade che si larà a votâ (la votazion e je stade decidude pai 4 di Dicembar, ndr), ma il scuintri politic sul referendum costituzionâl al incrès ancje in Friûl. I sorestants di çampe che a poin la gnove Cjarte volude dal guvier di Matteo Renzi (in prin plan la vicesegretarie dal Pd talian Debora Serracchiani e il cjâf grup dai Deputâts Pd Ettore Rosato) si impegnin cun fuarce a sclarî cetant miôr che e sarà la gnove Italie che e nassarà dopo de aprovazion des modifichis ae Costituzion: a contin di un Stât plui sclagn e mancul costôs, dulà che il Senât al deventarà une Cjamare di rapresentance des Autonomiis e un gnûf imprest par creâ dialic jenfri Rome e i teritoris.
Ai prins di Setembar a jerin nassûts in Friûl plui di une desene di Comitâts pal Sì in Cjargne, a Udin, a Pradaman, Puçui, Cividât, Spilimberc, Codroip, Vildivar, Çarvignan e Tisane, San Vît, Pasian, Porcie e Sacîl. Ma ancje pal No a son nassudis une vore di “celulis” cun chê di fermâ la riforme, cun plui fuarcis politichis che a scometin suntun Renzi in pierdite di consens. A son chei de çampe estreme, chei dal Moviment 5 Stelis e chei de Drete (a part i alfanians dal Ncd), ducj animâts di diviersis resons ma pronts a fâ di dut par sunâjes al premier florentin.
In Friûl, dut câs, a son ancje resons diferentis che a sburtin la int a jessi cuintri de riforme e a fâ campagne pal No. La gnove version de Costituzion e gjave cun di fat une vore di competencis aes Regjons a Statût ordenari e la pôre di tancj e je che ancje lis Regjons a Statût Speciâl a sedin simpri mancul paronis di decidi a cjase lôr. Par chest al è stât creât un comitât che si clame Sono speciale. Voto no, che al à par president e segretari dôs figuris di ponte dal mont autonomist come Giorgio Cavallo e Roberto Visentin, e al conte su aderents di pês come Sergio Cecotti.
I incuintris e i confronts a jentraran tal vîf in chestis setemanis, ancje se no je stade ancjemò fissade la dì des votazions: timp indaûr si crodeve che si sarès sielzût Otubar, ma il President de Republiche al pues sielzi une date cualsisei fins ai 18 di Dicembar. La campagne e sarà duncje lungje e une vore contrastade: ma il Friûl no si tirarà indaûr. ❚
✒ Walter Tomada
Referendum costituzionâl: lis resons furlanis speciâls pal “no”............
No si sa ancjemò la zornade che si larà a votâ (la votazion e je stade decidude pai 4 di Dicembar, ndr), ma il scuintri politic sul referendum costituzionâl al incrès ancje in Friûl. I sorestants di çampe che a poin la gnove Cjarte volude dal guvier di Matteo Renzi (in prin plan la vicesegretarie dal Pd talian Debora Serracchiani e il cjâf grup dai Deputâts Pd Ettore Rosato) si impegnin cun fuarce a sclarî cetant miôr che e sarà la gnove Italie che e nassarà dopo de aprovazion des modifichis ae Costituzion: a contin di un Stât plui sclagn e mancul costôs, dulà che il Senât al deventarà une Cjamare di rapresentance des Autonomiis e un gnûf imprest par creâ dialic jenfri Rome e i teritoris.


text:
“O vin lavorât une vore par creâ e consolidâ cheste rêt de culture furlane al servizi dal nestri teritori, e dut cul volontariât: cumò si spietìn il ricognossiment di chest grant lavôr, si spietìn di vê la juste valutazion e che i sorestants a judichin cun favôr cheste grande operazion di unitât e di condivision dai valôrs de storie, de tradizion e de identitât dal Friûl”.
Il president de Societât Filologjiche Furlane, Federico Vicario, al tire cussì i conts de seconde edizion de Setemane de culture furlane, cun plene sodisfazion di chescj dîs dîs di grande ferbince ator par dut il Friûl.
UN FRIÛL POLICENTRIC
Passe cent apontaments tra conferencis, presentazions di volums, visitis naturalistichis, screis di mostris e chest par une rêt che e à mobilitât dusinte sogjets, comprendudis istituzions, associazions, scuelis, grups di culture. Sul sît internet de Filologjiche, la cjartine gjeografiche dal Friûl – che ogni dì e mostrave cui bolins narançon dulà che si tignivin i apontaments – e dave subit une imagjin clare di cheste Setemane: e à fat jessi il Friûl pardabon policentric, come che e je la sô nature. Di Gurize ae provincie di Pordenon, passant pe Basse, pe Cjargne e pal Friûl di Mieç si podarès cuasi dî che nol è paîs che nol vedi in cualchi forme contribuît a cheste seconde edizion.
“La Setemane di chest an nus à confermade une grande voie di colaborazion”, al rimarche il president Vicario che le à volude subit dopo vê cjapât in man la socie. “O vin regjistrade une plene disponibilitât di dut il mont culturâl furlan a condividi cheste idee di une rêt largje e inclusive, vierte a istituzions e operadôrs culturâi – al dîs -. Si trate di une rêt nassude dal bas par promovi il teritori e il nestri patrimoni culturâl tes sôs variis declinazions”.
Tra l’altri, il diari bilengâl Olmis (20 mil copiis) pai fruts des elementârs e des mediis chest an, dopo jessi stât presentât alì de Fondazion Crup, al è stât presentât par altris dîs voltis in ancjetantis scuelis, chês che a àn contribuît a realizâlu cui dissens dai fruts.
LIS PRESENTAZIONS
La Setemane, al zonte ancjemò Vicario, “e à un so grant valôr tal fat di jessi une iniziative popolâr, tal sens di espressions di une comunitât che e sa meti adun lis fuarcis e dâ cualitât a ce che e fâs”. Di chest pont di viste, dilunc lis zornadis a son stadis presentadis diferentis publicazions che, come che al dîs Vicario, a restin “a capitâl” di culture pal Friûl. Si trate dai doi volums su Lignan, par todesc e par inglês (Zwischen Himmel und Meer, al è il titul “Tra cîl e mâr”), par promovi la localitât cui ospits che a vegnin di fûr; la publicazion dal secont inventari dai archivis Degrazia di Gurize, par cure di Lucia Pillon; la edizion de opare di Marc’Antonio Gattinon di Tisane, par cure di Gabriele Zanello, di chest autôr di comediis pluridialetâls dal Cinccent. A Cjarlins, dulà che la Setemane si è sierade cu la Fraie de Vierte, a son stâts presentâts ancje i Ats de Setemane de culture furlane dal an passât, duncje dal 2014.
Esemplis che a mostrin cemût che la Setemane e sedi une ocasion dulà che “ducj cuancj cu lis lôr esperiencis e competencis a vedin la ocasion di presentâsi e di confrontâsi. Chest al è un dai compits plui impuartants des istituzions culturâls de nestre comunitât”. Vicario al insist sul fat che “condivision e colaborazion a son pardabon fondamentâls par cressi e resonâ insiemi. Chest al è ce che nus domandin ducj: i nestri socis, i amîs des istituzions e ancje la Regjon che plui voltis e à dimostrât di preseâ e di tignî cont di azions che a puartin a creâ une polifonie di vôs, plui che a cjantâ di bessôi”.
CIRINT LA VALORIZAZION
L’an passât, dopo la Setemane de culture, la Filologjiche e à regjistrât 400 gnovis iscrizions, che si son zontadis a siei 4mil iscrits. Chest an si viodarà. “Cumò o vin di fâ une analisi di dut e po o scomençarin a pensâ ae prossime edizion”, al dîs Vicario, che cualchi idee le à bielzà: “O pensìn di promovi une riflession coletive e su cheste riflession o domandarìn la colaborazion de Regjon, par valorizâ la Setemane ancjemò di plui pai siei aspiets culturâi, ma ancje pe promozion dal teritori dal pont di viste economic e turistic”. ❚
Antonella Lanfrit
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
“Cjavaz, paîs scuindût lassù tra i arbui / su par chê rive: biel ricuart penôs. / ‘E vîf lassù incjimò la frute ch’o cjatai / zemint sot la sô cjarie, sfadiade, / ch’a mi disè il paîs ch’o domandai”
Cussì e scomence une poesie di Celso Cescutti (Flaiban 1877 – 1966), che no jere mai stade publicade e che cumò e cjate puest in chest volum che il Comun e la Pro loco di Flaiban i dedichin al siôr Celso intal cincuantesim inovâl de muart.
Volum che al cjape dentri la riproduzion anastatiche de opera omnia di Cescut, vâl a dî lis sôs cuatri racueltis poetichis: Primevere (1911) firmade cul pseudonim di Settimo Agreste di Vilebuine; Roses di pradarìe (1921), firmade Argeo; Inzalidis d’autun lis fueis a colin (cence date, ma facil che e sedi dal 1926), firmade Settimio e, infin, Nêv e fantasiis / realtât e poesiis (ancje cheste cence date, ma probabilmentri dal 1929), firmade S.A. di V.
Cheste ultime racuelte e je insiorade dai biei dissens di stîl naïf di Asterio Peressi e des notis esplicativis dal poete stes, che ancje se a talianotin un pôc, a son un biel esempli di prose furlane.
In plui des introduzions dal sindic, dal president de Pro Flaiban e di chel de BCC dal Friûl di Mieç che e à sostignude la operazion, il curadôr al zonte une sô jentrade sul teme di Flaiban lûc di poesie, la biografie dal poete, une descrizion de sô opare, de sô poetiche e de sô filosofie, une schirie di testemoneancis di epoche e analisis critichis de poesie di Cescut: a àn vût fevelât di lui Zuan Lorenzoni, Bindo Chiurlo, Zorz Faggin e po D’Aronco, Virgili, Verone, Pilutti e, soredut, Pasolini che al à includût il poete di Flaiban inte antologjie de leterature dialetâl che al à curade parie cun Mario Dell’Arco intal 1952. E no si pues no restâ scaturîts de paronance di analisi e de sgrimie di PPP che nol à pôre di criticâ un poete che al jere ancjemò in vite e amirâ la sigurece che al mostre intal sielzi cualchidune jenfri lis robis miôr di Cescut.
Tant che poete, Cescut si insuaze intes olmis di Çorut (no par nuie al dopre ancje la sô grafie), ma li che il poete di Lonzan al cjale e al descrîf, chel di Flaiban – daspò di vê cjalât – al pense, al medite e si fâs domandis. Un biel pas indevant inte storie de poesie furlane. E gran merit a cheste publicazion che nus al fâs cognossi in maniere cussì complete. ❚
✒ Laurin Zuan Nardin
SIMPRI BOGNS. A Flavio Vidoni (par cure di) Robis di fruts. Poesie di Celso Cescutti, Flaiban, 2016............
“Cjavaz, paîs scuindût lassù tra i arbui / su par chê rive: biel ricuart penôs. / ‘E vîf lassù incjimò la frute ch’o cjatai / zemint sot la sô cjarie, sfadiade, / ch’a mi disè il paîs ch’o domandai”


text:
18 marzo 2006
Lis vuestris propuestis pal Cuel dal Fum
Se cualchidun al è passât par Maian, al à viodût che a son tacâts i Lavôrs sul Cuel dal Fum (chi in bande e je la tabele che e mostre cemût che al vignarà il colegament di bas fintremai parsore). Il prossim intervent al varès di proviodi la sistemazion dai prâts sul Cuel, in maniere di vê une aree verde fruibile pe citadinance. Achì si puedin fâ propuestis su cemût che si varès voie di vê chest Parc Urban.
6 commenti:
- volta ha detto...
-
bel disegno. Peccato che manchino le case che sono state costruite. Come mai? Una dimenticanza? Si si ci sono le elezioni e tutto diventa "pulito", ma ho l'impressione ascoltando in giro che i lavori voi li seguirete da casa.
- 18/3/06 17:31
- Christian Romanini ha detto...
-
Il disen che al è su la tabele al è il studi di massime che al à fat il progjetist e si riferìs dome al lot dal Cuel dal Fum. Mi semee che al mancje ancje altri alc e no dome chê lotizazion privade che e je fûr de aree di proprietât dal Comun. O crodevi che al fos clâr, ma grazie a la segnalazion chi parsore, ve chi cheste precisazion. Grazie ingresso.
- 18/3/06 19:18
- thermonuke ha detto...
-
E crops zardinirs e stradins pensial di cjoli e comun par mantigni un parco dal gjenar.
O ritigniso di fa la strade tai baraçars?.
O crot che ormai le fertae e sedi fate, a viodi che lotizazion privade cun che colade di ciment o fas fadie a capi parceche pal Tiliment, par motifs avonde condivisibi ancje tu, tu ti slodrosis in proclamas par non ve dighes e sbaraments o casses di espansion e chi nissun al a dite un casso!!!!
Mi sa ancje a mi che viodareis i lavors di cjase ma al sares oportuni pensa ducj che invesite di fa un mostro che nissun al rivara a gesti come cost di manteniment al sares mior, ormai c'al e ruvinat, lotizalu e cedilu ai privas imponint limits di edificabilitàt. Mior une biele zone razionalmentri edificade che un parco bandonat.
- 18/3/06 21:16
- Christian Romanini ha detto...
-
thermonuke, o rispieti il to parê, ma o pensi che la cuestion dal Tiliment e sedi un ticut difarente di chê dal Cuel dal Fum...
- 18/3/06 23:52
- thermonuke ha detto...
-
Cristian, e je sigur diferent.
Chi no varin danegjat el patrimoni ambiental ma al e' un pugn t'un voli.
O dis dome che tu as sensibilitas diferentes rispiet ai doi problemas, tal tiliment e somee la fin dal mont chi al va ben cussi.
E o tabaj di te parceche mi par che l'ultime volte che tu as tentat di tabaja des cassis in gjunte ti an fat capi claramentri che no ur freave un casso!
Forsite che la casse di espansion a sedi ancje una buine casse di risonance? Folchetitraj!!
- 19/3/06 12:08
- The Bourne ha detto...
-
Mandi a duic. Il Cuel dal Fum al è, par mio parè e no dome (e iè tante int di fur dal comun che cognos Majan par chest Cuel), un dai simbui di chest comun. Lentamenti al sta murint. Prime il comun al ha lasat a un come Dafara(no sai nanchie ce mut che si scrif tant non mi plas) cal podes costruì ai pis dal Cuel... pis, a mi mi seme une vore pui in su; al è di nota anchie ce "biel" effiet visif e ambiental cal fas chel cumul di siment lasù parsore: un disastro, une vergogne ve lasat costrui dut chest! Dopo, come iustamenti al scrif Armando te letare, al è stat sbancat parsore! E son stas giavas arbui che eri tocs pregias di chest Cuel. un'atre vergogne! E tornant al pasat... Che "biele" strade di asfalt che si rimpine su pal Cuel: "mi dà propite il sens di un parco". E tornant a vuè... E vares di vignì ciottolade? ce biel ca l'è butà vie bes.
Parce no tacaiso a fa sbanca anchie viers via Piave già co seis... un'atre vergogne anchimò!
Une ultime robe... Mi seme che a feagne, con che an fat chel biel camminament su pa che culine li che va tante int a cori ogni di, no erin pacares e camions su e iù a puartà glerie. Chel di feagne al E' un parco, chel di majan al ERE parco!
Salus
- 17/5/06 10:55


text:
I partners dal NPLD daûr dal progjet ECCA
Ducj i partners dal progjet ECCA a son membris de Rêt par Promovi la Diversitât Linguistiche (NPLD). NPLD al è une rêt europeane dal setôr de politiche linguistiche. Il focus dal NPLD a son lis cussì clamadis “lenghis plui piçulis”, tant che il frison intai Paîs Bas, il furlan e il ladin in Italie, l’ongjarês in Romanie e il catalan in Spagne. L’obietîf de Rêt al è chel di sensibilizâ di plui la Europe su la impuartance de diversitât linguistiche. A son membris dal NPLD plui di 40 aministrazions, organizazions linguistichis e universitâts. Dentri de Rêt si scambiin lis cognossincis in merit aes lenghis e, se al è pussibil, a fasin pressions insiemi dentri de Union Europeane.
Chest progjet ECCA, inviât di 7 partners dal NPLD in 5 regjons, al da sostance ae cooperazion progjetuâl transfrontaliere. Il progjet ECCA al è realizât in graciis dal supuart finanziari dal NPLD e dai 7 partners dal NPLD. Dopo dal mês di Jugn dal 2020 si decidarà se slargjâ il progjet a plui regjons e/o paîs dal NPLD.
Sabrina Rasom
Commun General de Fascia (Autonomous Province of Trento)
sabrina.rasom@comungeneraldefascia.tn.it
LADIN
Fabiana Fusco
University of Udine, Centri pal Disvilup de Lenghe e de Culture dal Friûl
fabiana.fusco@uniud.it
FURLAN
Flóra Gábor
Partium Christian University
flora.gabor@partium.ro
HUNGARIAN


text:
La montagne furlane e je in spiete de gnove organizazion dal guvier dal teritori, che la Regjon vuidade di Renzo Tondo e à decidût di frontâ cuntune gnove leç te suaze dal riordin complessîf dai ents locâi. Tai intindiments, e je une prioritât di chest an.
La Regjon e à tacât a scancelâ lis Comunitâts montanis cul comissariament tal Lui dal 2009 te convinzion che e coventi une “gnove e realistiche delimitazion e une plui adeguade organizazion dai servizis ai citadins ufierte dai ents locâi metûts in cubie”, come che al à vût dit il president Tondo.
Ma cemût varano di metisi in cubie? Al è chest il cantin che la Regjon no à ancjemò pandût a clâr, almancul in forme uficiâl. Di fat, juste sul finî di Zenâr, l’assessôr regjonâl ae Funzion publiche, Andrea Garlatti, in ocasion de assemblee congressuâl Uncem, al meteve une daur chê altre peraulis che al jere dificil capî tal complès e soredut il progjet che i sta daûr: “La riforme dai ents e comunitâts montanis e sarà sot il segn di une union struturâl – al à dit – basade su la condivision di principis ispiradôrs e operatîfs; un contignidôr che al sedi in stât di rinfuarcî l’ufierte de mont regjonâl par garantî une conferme positive a dut il compart”. Si tratarà, al à zontât, di “predisponi une governance che e meti insieme lis necessitâts coletivis e lis esigjencis plui specifichis”, une “organizazion cun centralitât decisionâl che no prejudichi la funzion dai singui Comuns”.
Fin achì lis peraulis dal Guvier regjonâl che a an vût tant che risulte chê di meti in vuaite la mont, soredut la Cjargne, che, pûr te gjeneralitât des declarazions (ancje l’assessôr aes Autonomiis locâls, Federica Seganti fintremai cumò si è tignude sul gjeneric disint che a coventin “formis di agregazion par ridusi i coscj di gjestion e garantî servizis), e sint odôr di un guvier centralizât.
Dut il contrari di chê autonomie che di agnorums in ca e domande tant che imprest fondamentâl par tornâ cul pît a rive, cirint di fermâ il spopolâment, sostignî l’economie e mostrâ, come che al sucêt in chei altris Paîs europeans, che in mont si pues vivi.
Une mont che in regjon e rapresente il 57% dal teritori, dulà che al vîf il 15% de popolazion. Otantecuatri i comuns dal dut di mont, di chescj sîs e an plui di 5 mil abitants e 41 mancul di mil. Si capìs che, cun di plui in timps di magre, une riforme de organizazion aministrative tocje cjatâle, ma il pont al è cui che al cjape lis decision.
Muarte, e par il moment sapulide, la Provincie dal Alt Friûl, chê che su la sburte di un significatîf moviment, che al veve metût insieme competencis juridichis, economichis, istituzionâls, culturâls e sociâls, al puartà al referendum dai 21 di març dal 2004. Il referendum nol passà, par vie che la mont si è spacade: in Cjargne i “sì” a forin il 73%, i Glemonàs, i Tarvisians e i Cjanalins, però, si son tirâts indaûr.
E cumò? Cualchi sindic di mont al è rivât a vê in man un document ufiziôs de Regjon, datât ai 26 di Zenâr, e che al pararès di jessi il scheme dal dissen di leç di riordin istituzionâl. Voltiti mont! I sindics di Dartigne, Forgjarie, Bordan, Glemone, Magnan, Trasaghis, Vençon e Montenars e àn dit “no su dute la linie”, parcè che i “sindics a saressin ridots a figuris di rapresentance, cence podê decisionâl”. Balfuerie ancje in Consei comunâl a Tumieç. Il teme di fonde al è simpri chel: la pôre che, cu la scuse di sparagnâ, si centralizi il podê di decision, invezit di lassâlu simpri plui in man ae int che sul teritori e vîf e a scombat. Dilunc i prossims mês il dibatit si previôt penç.
Antonella Lanfrit
LA INTERVISTE. Regjon: tal 2010 riforme dal guvier dal teritori de mont............
La montagne furlane e je in spiete de gnove organizazion dal guvier dal teritori, che la Regjon vuidade di Renzo Tondo e à decidût di frontâ cuntune gnove leç te suaze dal riordin complessîf dai ents locâi. Tai intindiments, e je une prioritât di chest an.


text:
Il 22 di Otubar in Lombardie e Venit si fasarà un referendum che al domande plui autonomie dal guvier centrâl. Organizâts dal president de Regjon Lombardie Roberto Maroni e di chel de Regjon Venit Luca Zaia, a vuelin domandâ ai citadins il permès di incressi lis competencis regjonâls cussì come che al proviôt l’articul 11 dal titul V de Costituzion taliane, che al da la pussibilitât di assegnâ aes regjons plui formis e cundizions pe autonomie.
Il test dal referendum dal Venit al cite: «Vuelistu che la Regjon dal Venit e vedi la pussibilitât di vê plui formis e cundizions pe autonomie?»; invezit chel de Lombardie: «Volêso che le Regjon Lombardie intal cuadri de unitât nazionâl, e scomenci iniziativis istituzionâls necessaris par domandâ al Stât di vê plui formis e cundizions pe autonomie, cun relativis risorsis, su la fonde e par efiet dal articul 116, tierç come de Costituzion?»
Pardabon, chel che al stâ par sucedi al somee a une operazion inutile dal pont di viste procedurâl e costituzionâl: i citadins di dutis e dôs lis regjons a laran a votâ par esprimi il lôr sintî che nol è vincolant, parcè che la decision finâl le cjaparà il parlament. Al è però evident che une domande di cheste fate, se compagnade di une fuart sburt popolâr, e podarès fâ cressi lis pussibilitâts des regjons di otignî ‘alc’. I doi referendums, duncje, no domandin la secession dal Venit e de Lombardie ma dome une plui grande autonomie (colegabile a chê legjislative, aministrative e finanziarie) cussì come che za a fasin lis regjons a Statût Special (Trentin-Sud Tirôl, Val d’Aoste, Sardegne, Sicilie e Friûl-Vignesie Julie).
In Lombardie, il scandai statistic nol à bisugne di quorum e nol è vincolant: la zonte regjonâl in cjarie – o chê che e vignarà elete tal 2018 – no je obleade a puartâ indenant la domande par vê plui autonomie. In Venit, invezit, a varan di partecipâ la maiorance di chei che a àn dirit, e la maiorance dai vôts e varà di jessi favorevule al cuesît.
Il sens de votazion al è duncje plui politic che altri, parcè che daspò l’esit pussibil al è che lis dôs regjons a vierzedin un negoziât cul Guvier che, se al ves di sierâsi in maniere positive, al podarès puartâ a une propueste di leç jenfri il Stât centrâl e la Regjon interessade par vê plui autonomie.
BOX
Referendum intal Kurdistan irakian: 92,7% pal sì
Che i curdis a vuelin la indipendence si sa di simpri, tant che ae fin de prime vuere mondiâl – finît l’Imperi Otoman – al è stât prometût un stât ae minorance curde. La promesse no je stade mai mantignude e i 40 milions di curdis a son dispierdûts in cuatri paîs: Irak, Iran, Sirie e Turchie. Complice la situazion instabile, intun di chescj, o ben l’Irak, Masud Barzani, president dal guvier regjonâl dal Kurdistan irakian in cjarie dal 2005, al à organizât un referendum su la indipendence. Al vôt dai 25 di Setembar i “sì” a son stâts il 92,7%, e la afluence fra i 5,3 milions di eletôrs regjistrâts e je stade dal 72,6%. Il guvier centrâl di Bagdad al à za fat savê di refudâ la ipotesi di negoziâ un distac. De Turchie, Erdogan al menace sanzions pesantis e salacor «ancje la opzion militâr». (Redazion)
SGRIFE (da mettere non alla fine ma tipo alla base della seconda colonna: deve essere un commentino a tutta la pagina, non il finale di un articolo).
Referendum in Catalogne, Venit, Lombardie, Kurdistan, e prime chel scozês e pe Brexit: plui o mancul contestâts, ma almancul la int e pues votâ. No come che al è stât in Friûl-Vignesie Julie pal referendum popolâr propositîf pes Provinciis Autonomis di Udin e Triest, refudât dal Ufici de Presidence dal Consei Regjonâl che si è esprimût contrari (25 vôts cuintri 20 favorevui). Par fortune che o sin sot dal guvier di un partît “Democratic”…
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
EDITORIÂL – Ocjo, si vierzin lis scuelis! / VIERTIDURE. Ce che nus spiete e si spietin cul gnûf an scolastics / VIERTIDURE. Simpri plui voie di lenghe furlane / DI BESSÔI – AGRICOLTURE. O vin nome un planet, o vin nome un Friûl / RICUART. Mandi Galliano / CJARGNE. Comun di Tumieç: inmò une volte cuintri lis slot machines / CJARGNE VIVE. Il laboratori di restaur a Cedarcjis / FRIÛL FUR DAL FRIÛL. Cui furlans tal mont, plui fuarce pe nestre Patrie / FRIÛL FÛR DAL FRIÛL. Lidrîs intun click / TV FRIÛL E CJANÇONS. La plui biele / IL FERÂL. La tiere: scune e mari / APONTAMENTS. Glesie Furlane in gjite a Magdalensberg / MEDITANTLIS TAL SO CÛR. O crôt ancjemò te int / GRIGNEI DI STORIE. Il Tabac: une mode une vore antighe / FRIÛL EUROPE. Plui lenghis, plui Europe. Plui democrazie / IN CURT. Indipendentiscj: a Alguer prime conference des nazions cence stât / LADINIE. Lei, scrivi e fâ di cont / SLOVENIE. In cercje dal benstâ li des termis / AUSTRIE. Inaugurât il gnûf centri “termis Cartintie” a Warmbad / PAGJINE TECNOLOGJICHE. La nestre lenghe no je ancjemò smart / PAGJINE TECNOLOGJICHE. Gdbtf, un lamp di pôre tal cjalt di Avost / ASSOCIAZIONISIM. A rivin i Furlans dal Gurizan / TAL ETERE. Cjastrons, ma cun inteligjence / MUSICHE. Vegnin jù, vegnin jù… vincint il Premi Friûl / MANIFESTAZIONS. Poligon su la mont Bivare, bersai: Cjargne / DVD A FRIULIDOC. “La fabriche dai predis” a FriuliDoc / CUSINE. Siore broade / LA FABRICHE DAI… LIBRIS. Sclopetadis in trê riis / LA FABRICHE DAI… LIBRIS.Umberto Valentinis, Disincjants / ESPERIENCIS. Leint la Peraule di Diu in Val Darzin / CONTECURTE. La fantate dal poç / LETARE VIERTE / RIFLESSION. Regjon e lenghe furlane: pôc e tart / IL SIVILOT. Preparant lis elezions… / LETARE. O sin ca ancje noaltris /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Cu la Rai par furlan si fasin doi pas indenant, si pense di scomençâ a cori e invezit si fermisi. Po dopo, cheste benedete Rai tu le pochis e je e torne dome a fâ doi pas come prime. Nol è che noaltris o voledin che e ledi come un fulmin. In Italie al sarès propit sperâ masse… Ma, in sumis, al è un nestri dirit, stabilît de leç nazionâl 482 e des Convenzions europeanis, che ogni dì pe radio e pe television di Stât de nestre regjon a sedin burîts fûr notiziaris e programs culturâi te nestre lenghe. O sin in Italie, ma ancje in Friûl!
Ciert, dal mês di Avrîl in ca, par vie des pressions unitariis dal Comitât pe autonomie dal Friûl, de Glesie di chenti, de Universitât furlane, dal Comitât pe difese de leç 482 e dal Comun di Udin (cu la zonte finâl dal assessôr regjonâl Antonaz), o sin rivâts a otignî dal ministri pro tempore Gentiloni e de Rai di Rome, che la Rai in Friûl e metès adun un progjet pilote cun 20 minûts di coments par furlan sui fats di chenti. Dal sigûr al è stât un risultât storic sintî, dilunc sîs mês par cinc zornadis ae setemane, trasmissions regolârs in lenghe furlane. Ancje jo, che come tancj altris mi soi batût par che la Rai, la radio dal Stât talian, e feveli e e valorizi achì la lenghe dal nestri popul, o ai vût moments di ingropament e di sodisfazion .
Ma chel progjet pilote al jere dome un segnâl, dal sigûr positîf, ma piçul e debil rispiet aes nestris domandis presentadis a Rome. Là vie no vevin domandât di meti al bant il talian ma che, par rispietâ i dirits e la dignitât dal popul furlan, a fossin mandadis in onde par radio e par television gnovis ancje par furlan, daspò di chês par talian. E che a fossin programadis in continuitât ancje trasmissions di caratar culturâl. Ma par sîs mês o vin scugnût contentâsi di ben pôc, ancje se chel pôc al à dimostrât a ducj che il furlan al è un lengaç che al pues tratâ cantins di ogni sorte e in ogni lûc, e no dome in famee o fra amîs.
Putrop la scjadince di sîs mês (Avrîl – Otubar ) dal progjet pilote e je rivade insiemit al cambi di dirigjence nazionâl, regjonâl e de stesse Rai di Rome. In cheste situazion, si pues parfin dî che o sin stâts brâfs a otignî (simpri in gracie de nestre unitât) che il gnûf assessôr regjonâl Molinaro al trati cu la Rai di Triest e di Rome pal sprolungjament dal progjet pilote par une altre dade di timp. Che e varès di jessi avonde par ricevi di Rome la convenzion che e à di rindi stabilis e organichis lis trasmissions in lenghe furlane, sei par radio che par television. Cussì si è impegnât cun nô l’assessôr Molinaro, ma ancje il President Tondo.
E inalore, curtis e che si tocjin: i furlans a domandin la Rai par furlan in Friûl no dome par rispiet de leç 482 ma ancje in fuarce des cincuante mil firmis, cjapadis sù de Vite Catoliche agns fa. Politics furlans di drete e di çampe, se o volês jessi de bande de int, niçaitsi ben e niçaitsi ae svelte!
ARNALT BARACÊT
CURTIS E CHE SI TOCJIN. Pôcs RAIs di lûs............
Cu la Rai par furlan si fasin doi pas indenant, si pense di scomençâ a cori e invezit si fermisi. Po dopo, cheste benedete Rai tu le pochis e je e torne dome a fâ doi pas come prime. Nol è che noaltris o voledin che e ledi come un fulmin. In Italie al sarès propit sperâ masse… Ma, in sumis, al è un nestri dirit, stabilît de leç nazionâl 482 e des Convenzions europeanis, che ogni dì pe radio e pe television di Stât de nestre regjon a sedin burîts fûr notiziaris e programs culturâi te nestre lenghe. O sin in Italie, ma ancje in Friûl!


text:
Grande novitât a Setembar pai citadins che a svantin credits Irpef tai confronts dal Stât pal an 2012 e che, par vie de mancjance di un contrat di lavôr, no àn podût elaborâ il 730 ordenari e otignî cussì il rimbors intai mês di Lui e di Avost in maniere direte dal sostitût di impueste-datôr di lavôr.
Il mecanisim dal 730 al è consolidât aromai di agns: il lavoradôr dipendent o pensionât al compile la declarazion dai redits e il risultât a debit o a credit al sarà paiât in maniere direte dal sostitût di impueste (datôr di lavôr – ent pensionistic), cjapant il puest apont dal Stât.
Cheste novitât e à permetût di acelerâ i timps dai rimbors che, par chei, in agns passâts al bisugnave spietâ ancje tancj agns.
L’acès al 730 però al è impedît a cui che nol à un sostitût di impueste, tant che par esempli cui che al à lavorât intal 2012 ma al à pierdût il lavôr intal 2013, restant disocupât. Lis diferencis dal 730, di fat, a vegnin calcoladis dal mês di Lui 2013 indenant, e par elaborâ il 730 al covente vê un sostitût di impueste in chest periodi. Nol vâl nuie vê vût un contrat di lavôr intal 2012.
Viodût il periodi di crisi che la Italie e je daûr a passâ, a son simpri plui i sogjets che a restin cence lavôr e che a son obleâts a elaborâ tant che declarazion dai redits il model Unico, domandant a rimbors diretementri al Stât lis impuestis paiadis in plui, cun timps di spiete in medie di 2-3 agns.
Par vignî incuintri di chescj sogjets, il Guvier in Avost al à varât un decret che al introdûs un gnûf gjenar di 730, definît “730 – Situazions particolârs”, e tornât a batiâ dai esperts dal cjamp “730 Anti crisi” o “730 Speciâl”. Chest gnûf model si indrece ai sogjets titulârs di redits di lavôr dipendent e assimilâts che no àn podût presentâ il model 730 ordenari, in mancjance di un sostitût di impueste che al podès anticipâ la diference (vâl a dî, i disocupâts).
Cun di plui, une altre carateristiche e je la presince di un risultât finâl a credit, che par chel il contribuent al viodarà il rimbors in timps cetant svelts (si fevele dal Dicembar dal 2013), presentant subit in Agjenzie des Jentradis il modul cui dâts dal propri cont corint (IBAN).
Dal 2014, invezit, la gnove formule di 730 e sarà slargjade ancje a cui che al à di paiâ lis impuestis e al sarà elaborabil intal stes periodi dedicât al 730 ordenari (Març – Mai).
O invidìn duncje ducj i sogjets interessâts a contatâ par timp i uficis dal Caf Cisl, stant che i tiermins di scjadince a son cetant curts: ai 30 di Setembar, cun trasmission telematiche de bande dal Caf dentri dai 25 di Otubar.❚
Mariannina Rocco
Responsabile fiscâl dal CAF CISL di Udin
LA VÔS DE CISL. 730 anti crisi............
Grande novitât a Setembar pai citadins che a svantin credits Irpef tai confronts dal Stât pal an 2012 e che, par vie de mancjance di un contrat di lavôr, no àn podût elaborâ il 730 ordenari e otignî cussì il rimbors intai mês di Lui e di Avost in maniere direte dal sostitût di impueste-datôr di lavôr.


text:
Dome i puars a cjaminin01 di Zenâr 2004
O stoi meditant sul misteri de gnot sante, che e je stade spartide de lûs impiade a Betlem te umiltât di un sierai par pastôrs e nemâi.
La religjon e je circondade di misteri, e je misteri. E il misteri si vistis di simbui, che nus dan une clâf di leture e un segnâl. Par chel inte liturgjie il simbul al reste centrâl e al va salvât inte sô gjenuinitât e inte sô trasparence.
Ancje il vanzeli par simbui. Ancje il presepi al è un simbul, une clâf par svissinâsi al misteri.
Leint il vanzeli di Luche (2,8-20) e cjalant il presepi si viôt che a mancjin tantis categoriis di personis, soredut chês che par solit, inte storie umane (o disumane), a son in prin plan; invezit a an une part di protagoniscj chei che par solit a son dome comparsis o vitimis de tragjicomedie umane. O stoi fevelant dai predis, dai vuerîrs e dai siôrs di une bande e dai pastôrs di chê altre.
No soi tant sempio o ingjenuo di spartî la bontât e la carognetât in base al modul des tassis. And è puars carognis come che and è siôrs cussients; and è int che no à nuie e e je egoiste e int che e à bêçs e e rive a doprâju cun cussience e liberalitât.
O vuei lâ plui in sot, tal cûr des personis. Ancje lis beatitudinis a clamin furtunâts i puars tal spirt (Mt 5,3). Puars a son chei distacâts des robis dal mont, che no si poin suntune fuarce matereâl ma a metin tal Signôr dute la lôr fiducie. Puaretât e libertât a son sinonims.
Però al è clâr che la puaretât di bêçs e di mieçs umans e je la strade plui drete pe puaretât spirtuâl. I puars no puedin fâsi inlusions, par chel al è plui facil che si metin in viaç, a cirî.
I predis no son lâts a cirî il Signôr parcè che a jerin sigûrs di vêlu o lu cirivin intai libris. Ma un Diu teologjic nol vâl un Diu di cjâr. I siôrs no lu cirivin parcè che a vevin za un lôr diu e a jerin masse impegnâts a traficâ e a contâ palanchis. E po, pluitost di vê un Diu esigjent e alternatîf a mamone (Mt 6,24), mil voltis miôr stâ cence. I soldâts a varessin stonât masse denant dal princip de pâs. I unics adats a jerin i puars pastôrs: i unics che a veglavin e i unics disponûts a frontâ il crût de gnot par cirî une lûs.
In chei pas suturnos dai pastôrs o viôt la prucission dai puars, lis trasmigrazions dai popui che a an traviersade la gnot infinide de storie par cirî un toc di pan, une cuarte di sotet, un fregul di libertât, une once di dignitât. O gnot eterne dai puars e dai disperâts, uniche vere gnot e uniche che e merte di jessi inluminade de lûs liberant e consolant di Crist! O pas benedets dai puars, che di simpri o cjaminais cence mai fermâsi, parcè che inesauribil e je la fan e sêt di justizie e di dignitât che us sburte! I siôrs si fasin menâ; i predis a preferissin stâ sentâts a studiâ o ingenoglâts a preâ. Dome i puars a cjaminin simpri. Par scjaldâsi e par cirî.
Signôr, no sta cjastiâ i puars cul gjavâur la sperance e la gole di cirî. Dome viôt di lôr, parcè che a son simpri a riscjo. Chel che al è tal scûr, al va par dut là che al cjate lusôr, usance lis paveis che a svolin viers la lûs e a restin brusadis. Signôr, no sta cjastiâ la eterne inlusion dai puars cun eternis delusions.


text:
1998
Acjadiments[cambie | modifiche il codiç]
In Friûl[cambie | modifiche il codiç]
Pal Mont[cambie | modifiche il codiç]
- 3 di Fevrâr - un avion militâr merecan impegnât intune esercitazion al taie il fîl de funivie dal Cermis, in Trentin: a murin 20 personis
- 4 di Fevrâr - Afganistan - Un taramot di 6,1 grâts de scjale Richter al fâs plui di 5000 muarts intal nord est dal paîs
- 2 di Mai - A Brussel in Belgjo e nas la Bancje Centrâl Europeane par definî la politiche monetarie de Union Europeane
- 7 di Setembar - Larry Page e Sergey Brin a fondin Google
- 17 di Dicembar - in Italie al devente obligatori doprâ il prefìs ancje pes clamadis urbanis
Nassûts[cambie | modifiche il codiç]
Muarts[cambie | modifiche il codiç]
- 13 di Avrîl - Patrick de Gayardon, parecjadutist francês (n. 1960)
- 15 di Avrîl - Pol Pot, rivoluzionari cambogian (n. 1925)
- 2 di Lui - Sergio Maldini, scritôr e gjornalis talian (n. 1923)
Premis Nobel[cambie | modifiche il codiç]
- pe Pâs: John Hume, David Trimble
- pe leteradure: José Saramago
- pe midisine: Robert F. Furchgott, Louis J. Ignarro, Ferid Murad
- pe fisiche: Robert B. Laughlin, Horst Störmer, Daniel Tsui
- pe chimiche: Walter Kohn, John A. Pople
- pe economie: Amartya Sen


text:
Ce grant om, e ce grant patriarcje il fi di Indrì di Randeck, cavalîr de Svevie. Educât dal barbe, Conrad, che al jere canonic di Auguste, fin di subit al veve dimostrade une grande passion pal Dirit. E in efiets, inte universitât di Bologne, la plui impuartante in Europe te Ete di Mieç, al veve studiât par cinc agns i codiçs e i manuscrits che i derin la licence di insegnant universitari: cence dismenteâsi mai de sô gjernazie di cavalîr, che anzit in plui ocasions al savè doprâ ben la spade a servizi dal Imperi, prime e dopo de Patrie.
Il Friûl lu cognosseve plui che ben, se bielzà ai 16 di Mai dal 1336, cuant che al veve dome trente agns, al ven clamât a direzi la prepositure di Bamberg, che e controlave dute la Valcjanâl e il so grandissim bosc, bielzà organizât di un statût forestâl che al regolave i dirits di fâ len, lis malghis, la economie di chei vilaçs di mont, cuntune atenzion straordenarie pes esigjencis dal popul e de int. Jenfri il 1354 e il 1355, al compagne l’Imperadôr Carli IV in Friûl: l’an che un toc dal Vanzeli di San Marc, document identitari de fede di Acuilee, conservât in chel timp tal munistîr di San Zuan in Tube, su lis bocjis dal Timau, al ven puartât a Praghe, come segnâl di une union plui che politiche: culturâl, antropologjiche e spirituâl. Nomenât rapresentant imperiâl par ducj i possediments in Italie, il zovin Marquart al à di vê cognossude di une vore dongje la specialitât dal Patriarcjât.
Sì che, nomenât Patriarcje di Acuilee ai 23 di Avost dal 1365, nol lassarà cori nancje un an dal so insediament cence regalâ ae Patrie un gnûf ordenament judiziari. Inte date dai 23 di Avrîl dal 1366, te sede dal Parlament patriarcjin si discut su la necessitât di meti man a une grande riforme dal Dirit, par meti jù un imprest adat ae modernitât dai timps, libar di dutis lis complicazions e lis fufignis dal ordenament precedent. Marquart al met adun une comission di predis, nobii e rapresentants di dutis lis comunitâts: insome une vere e proprie assemblee costituente, rispietose de rapresentance di ogni ordenament civîl.
Il lavôr al vignarà considerât ben fat e impuartant, tant che ai 11 di Jugn dal 1366 a nassin lis Constitutiones Patriae Foriiulii: un lavôr impuartanton, che al cjape sù une esigjence antighe, là che za il preseât Patriarcje Bertrant, tal 1336, al racomandave di meti par iscrit il dirit dal Friûl, cuntune atenzion particolâr pes categoriis plui indifesis, ven a stâi i fruts, i vuarfins, lis feminis, massimementri chês che a vevin di maridâsi e che a podevin vê problemis di dote. Insome, une azion sociâl che ancje in dì di vuê e reste esemplâr. Cun di plui, Marquart al domande cun fuarce che il gnûf ordenament al tegni cont dai tancj statûts e di dutis lis consuetudins dai paîs e des comunitâts dal Friûl, dimostrant un grant rispiet pal popul e pe sô milenarie sapience.
La grande intuizion di Marquart e fo ancje chê di meti in man i documents di rielaborâ a une comission di esperts di dirit furlans: no int che e vignive di fûr, che no veve nissune esperience dal vivi nostran, des sôs esigjencis, ma professioniscj preparâts e al stes timp inserîts inte vite di chês comunitâts che a varessin vût di jessi regoladis de gnove lec. Il gnûf si spose cul antîc, la modernitât e scolte la tradizion. Tal 1371, ai 16 di Novembar, il Patriarcje al zonte ae Costituzion une vôs incredibilmentri urgjente: ancje lis feminis a varan dirit inte sucession de ereditât tant che i oms. Nissune maravee che pôc plui di cent agns dopo, l’umanist furlan Pieri Zocul al decidi di tradusilis dal latin intune opare publicade inte buteghe udinese di Gjerart di Fiandre: al sarà il secont libri stampât in Friûl. Il prin, il ricetari di cusine dal Patriarcje. Insome, se si trate di un bon vivi, si scomence de taule e si va indenant cul dirit! ❚
✒ Agnul Floramo
650 agns fa lis Constitutiones de Patrie dal Friûl, l’ordenament judiziari di Marquart............
Ce grant om, e ce grant patriarcje il fi di Indrì di Randeck, cavalîr de Svevie. Educât dal barbe, Conrad, che al jere canonic di Auguste, fin di subit al veve dimostrade une grande passion pal Dirit. E in efiets, inte universitât di Bologne, la plui impuartante in Europe te Ete di Mieç, al veve studiât par cinc agns i codiçs e i manuscrits che i derin la licence di insegnant universitari: cence dismenteâsi mai de sô gjernazie di cavalîr, che anzit in plui ocasions al savè doprâ ben la spade a servizi dal Imperi, prime e dopo de Patrie.


text:
Grups e soliscj che a doprin il Furlan cun ducj i lengaçs musicâi: rock, reggae, pop, punk, grunge, hip hop, techno, jazz, classiche e sperimentazions variis. Artiscj che a àn vuadagnât une cierte innomine, dentri e fûr dal Friûl, ma ancje zovins cjantautôrs che a fasin svicinâ il mont di vuê, de tecnologjie, cun chel de art e de musiche.
Al è di chest che us contìn ogni mês. E cumò, rivâts ae fin dal 2016, o metìn in struc dut ce che al è sucedût in chest an.
Par dâ dongje chest an di musiche, miôr di dut al sarès di dâ un cuc a ce che la radio e trasmet. La nestre radio e je chê di ogni furlan: Radio Onde Furlane. Chê che e bat tal cûr dal Friûl, salvadie. Une radio pirate che e trasmet in modulazion di frecuence sui 90 Mhz te plui part dal Friûl, sui 90.2 Mhz in Cjargne e scoltade dai furlans ator pal mont, ancje sul telefonin o tablet, cu la App o dal sît www.ondefurlane.eu.
Radio Onde Furlane di simpri e puarte i scoltadôrs a torzeon tra grups, soliscj, lenghis, musichis, minorancis e nazions cence stât, cun trasmissions che no fasin di mancul di cjalâ in dutis lis direzions.
Dopo la prime edizion dal Radio Gjornâl e la rassegne stampe In dì di vuê al scomence di fat il program Ator Ator. Un apontament zornalîr curât de redazion dulà che, cun ospits in studi o intervistis par telefon, si presentin lis gnovis produzions culturâls furlanis (editorie, musiche, teatri, cine e v.i.) e ancje lis jessudis di un pôcs dai periodics dal Friûl, come La Patrie dal Friûl.
Babêl Europe, invezit al è il program bimensîl dedicât a lenghis, musichis, minorancis e nazions cence stât, dulà che si fevele ancjemò di novitâts discografichis e si scoltin cercis di discs che a rivin de Ocitanie, dal Friûl e de Sardegne.
A proposit di lenghis minoritariis e di musiche in marilenghe, Radio Onde Furlane e je ancje ideadore di Suns Europe, il festival des arts performativis in lenghe minoritarie dal 2009.
A tignî alte la bandiere dal Friûl a Suns Europe o vin vût Doro Gjat, che dopo la jessude dal so disc Vai Fradi al à fat un percors straordenari, puartant la sô musiche e il furlan ator pe Italie. Cul toc Discolce al à di fat vint il vôt de jurie a Suns Ladinia, festival de musiche tes lenghis minoritariis de Europe alpine e mediteranie. Cheste e je stade la semi finâl, davuelte a Moena ai 19 di Novembar, prin di rivâ ae manifestazion che e à rindût il Friûl e Udin, dal 1 ai 3 di Dicembar, ancjemò une volte il cûr de diversitât linguistiche e culturâl dal continent, cu lis sôs sezions dedicadis no dome ae musiche, ma ancje ae produzion audiovisive e ae leterature.
Par cognossi miôr cui che al sta daûr ai tancj progjets in marilenghe, o sin lâts di persone in vie Volturno 29 a Udin tai studis di Radio Onde Furlane. Culì o vin fevelât cun Leo Virgili, diretôr artistic dal festival Suns Europe e artist innomenât par vê sunât cun tancj cjantants, gjornalist in marilenghe e musicist dai Playa Desnuda. Daspò o vin fate visite, in direte radio, ancje a Pauli Cantarut, il president de Cooperative Informazion Furlane, societât editore di Onde Furlane e curadôr e vôs di diviersis trasmissions de radio.
Cantarut al è ancje diretôr artistic de etichete Musiche Furlane Fuarte, nassude tal 1999 de esperience di Radio OF e dal Premi Friûl. Un svant pe musiche furlane e un catalic che al met adun 51 discs dal 1999 a vuê, che nus fâs cognossi artiscj che «a sburtin, a sperimentin, a disfin e a tornin a fâ la musiche e la lenghe furlane. Artiscj che no cjantin pal bêç o par ve nomee, ma parcè che a àn voie di fâ sintî la vôs dai furlans, doprant la lenghe che e ven dal cûr: il Furlan».
La etichete e à produsût musiciscj tant che i Carnicats, Dj Tubet, Madrac, Fabian Riz, DLH Posse, i Parafangos, Pit Ryan & Mad Men Blues. E à publicât la musiche e poesiis dai Trastolons e dai I Luna e Un Quarto. Par no smenteâ Aldo Sbadiglio e la Famiglia Ananas in Vacanza, i LaipLessNess, Dek III Ceesa (ancje autôr de sigle Better Call Abele par une trasmission di ROF). Infin a Setembar si è zontât un toc ae colezion di discs cul 51n album publicât: Lis conseguenis dal Deliri dai Rive no Tocje.
ROF e je la Radio dal Friûl. Che o sedis par strade, a vore o ator pal mont, a ogni ore dal dì, ancje a Nadâl e al Prin dal An, par fâ fieste insiemi, sintonizaitsi su Radio Onde Furlane. Il vuestri cûr al batarà a timp de musiche in marilenghe! ❚
✒ Moira Pezzetta
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Simpri di plui ancje in Friûl e su la stampe locâl al ven dibatût il problem de invasion dai extracomunitariis e sore dut de int di fede islamiche che e cjape simpri plui pît e che si impon midiant di moscheis, di scuelis e di cimiteris. Daprûf di chescj fats la int si divît fra une vierzidure tai dirits umans a un sierâsi pe salvece de Europe. Autôrs come O. Fallaci o M. C. Allam nus terorizin cui pericui; la Leghe e fâs une crosade cul venerabil Marc di Davian e la bataie di Viene dal 1683; il magjisteri de glesie nus mene su la strade dal dialic; altris moviments nus visin che chescj fats a son une benedizion. E dut al devente un grant gjespâr.
Prime di dut i musulmans a no son la prime invasion che o vin: dal 1866 la Italie si è imponude di parone in Friûl. E à menât e messedât culì dut ce che i à parût. Cjalant a la culture islamiche, tignìn presint che o sin za stâts svinidrîts di chê taliane.
Cjacarìn di Islam, ma batìnsi par une Italie federâl, cuntune nestre plene autonomie di Rome e di Triest.
Tignìn presint che a esistin i segns dai lûcs che a son di rispietâ; nissun pues vignî cjase mê a fâ ce che i pâr e i plâs; chest però al vâl ancje pe Italie che si dîs civîl e no dome pal Islam che al ven marcât di barbar.
I maometans a vulin distruzi la nestre religjon catoliche; ma chest lu stin za fasint di bessôi cu la nestre societât materialiste, sclave dal marcjât e dal profit. O stin pierdint ancje la memorie de anime cristiane: o stin deventant teren di ocupazion dal prin sensâr che al passe. No si pues difindi il crocifìs tes scuelis, cuant che lis scuelis a dan chei politics e inteletuâi che la television e presente; no si pues tignî la crôs tai tribunâi se la justizie e lis peresons a son di sgrisulâsi; no si pues difindi il Vanzeli tune societât che lis regulis dal Vanzeli nancje no lis cognòs.
Si podarès dî: Furlan, prime di curâ i maometans, cure te stes.
In chest gjespâr la nestre glesie locâl e fâs ben a tasê parcè che fint cumò no à difindût lis etniis di cheste tiere, ma si è butade cu la politiche dal invasôr e nus à imponudis regulis di une religjon foreste al nestri spirt.
A proposit di invasions, o vin dibisugne di voltâ pagjine, di riviodi dut e di ricjatâ, se o sin in timp, la nestre anime furlane. Daspò la Bibie e zonte: «Volêt ben ai forescj, parcè che ancje vualtris o sês stâts forescj». (Dt. 10,19)
Al di sore di ogni discussion, tes necessitâts, no stin a cjalâ ni la religjon ni la piel, ma cirìn di vierzi cun sintiment anime e cûr.
pre Tonin Cjapielâr
MEDITANTLIS TAL SO CÛR. A proposit di invasions............
Simpri di plui ancje in Friûl e su la stampe locâl al ven dibatût il problem de invasion dai extracomunitariis e sore dut de int di fede islamiche che e cjape simpri plui pît e che si impon midiant di moscheis, di scuelis e di cimiteris. Daprûf di chescj fats la int si divît fra une vierzidure tai dirits umans a un sierâsi pe salvece de Europe. Autôrs come O. Fallaci o M. C. Allam nus terorizin cui pericui; la Leghe e fâs une crosade cul venerabil Marc di Davian e la bataie di Viene dal 1683; il magjisteri de glesie nus mene su la strade dal dialic; altris moviments nus visin che chescj fats a son une benedizion. E dut al devente un grant gjespâr.


text:
Glesie Furlane e continue la opare di publicazion e divulgazion dai scrits di pre Antoni Beline e a la fin dal 2010 al è jessût il volum di “Cirint lis olmis di Diu 5” che al jere il titul de rubriche firmade par agns su la Vita Cattolica.
E la prefazion di chest cuinti volum e je firmade di bons. Duili Corgnali che par agns al è stât diretôr dal setemanâl diocesan e che al à il mert di vê concuardât cun pre Antoni cheste colaborazion.
Tal so intervent bons. Corgnali al analize il valôr de opare di pre Antoni e dai siei scrits, ma nus conte ancje cualchi particolâr di chest rapuart, fecont dal pont di viste leterari e gjornalistic, ma che al veve puartât ancje a cualchi tension come che si pues intuî tes peraulis dal diretôr di in chê volte «E scomençà cheste venture» al scrîf bons. Corgnali «La spiete no fo malapaiade. Pre Toni al scrivè pagjinis e pagjinis di grande leterature e culture furlane. Al fo ancje avonde leâl seont il pat. Dome cualchi volte, forsit ancje pal so spirt provocatori che al voleve provinâ la tignude dal diretôr, al mandave cualchi scrit, da râr par altri, dulà che al lave fûr dal concordi, che al veve metûts dome doi tres: no scrivi cuintri di predis vivents e no scrivi cuintri de Glesie».
Fin chi la posizion di bons. Corgnali… al sarès stât biel scoltâ un contraditori par cognossi ancje ce che al varès rispuindût pre Antoni, ma forsit nol vâl la pene pierdisi ta chestis domandis, savint che tantis rispuestis si puedin cjatâ tai tancj articui che cheste publicazion e presente e dulà che, par dîle cun bons. Corgnali, al ven fûr un pre Beline «profete che al cîr une lûs tal scûr di chest mont. Politiche, societât, religjon, glesie e int a son i protagoniscj des riflessions dal nestri. E in dutis lis pagjinis si nûl il profum di un pinsîr libar, dispès conturbât ma cence malizie. E simpri un amôr fedêl al popul furlan e a la sô storie».
Christian Romanini
CULTURE – LA FABRICHE DAI… LIBRIS. Cirtint lis olmis di Diu, vol. 5............
Glesie Furlane e continue la opare di publicazion e divulgazion dai scrits di pre Antoni Beline e a la fin dal 2010 al è jessût il volum di “Cirint lis olmis di Diu 5” che al jere il titul de rubriche firmade par agns su la Vita Cattolica.


text:
Malborghet
Malborghèt Valbrune (slov. Naborjet-Ovčja vas, tal. Malborghetto-Valbruna, tod. Malburgeth-Wolfsbach) al è un comun cuadrilengâl che al dì di vuê al fâs part de provincie di Udin e al à 1.035 abitants.
GjeografieModifiche
Malborghèt a si cjate a 721 m inte Val Cjanâl, ta lis Alps Juliis. Lis sôs frazions a son:
- Cuc (slov. Kuk, tal. Cucco, tod. Kúk)
- Lusnìts (slov. Lužnica, tal. Bagni di Lusnizza, tod. Lusnitz) - 635 m
- Malborghèt (slov. Naborjet, tal. Malborghetto, tod. Malburgeth)
- Sante Catarine (slov. Šenkatríja, tal. S. Caterina, tod. Sankt Kathrein) - 660 m
- Ugovize (slov. Ukve, tal. Ugovizza, tod. Uggowitz) - 775 m
- Valbrune/Cjalavai (slov. Ovčja vas, tal. Valbruna, tod. Wolfsbach) - 807 m
I paîs a son dominâts da lis plui bielis cimis des Alps Juliis: il Jôf dal Montâs (2.754 m), il Jôf Fuart (2.666 m), il Jôf di Miezegnot (2.089 m), l'Osternic (2.052 m), il Poludinc (2.000 m).
StorieModifiche
Culturalmentri Malborghèt, tal mût di dute la Val Cjanâl, nol faseve part da la Italie, parcè che al jere simpri stât sot dal vescovât di Bamberghe e plui tart dal Imperi Asburgjic, però daspò da la Prime vuere mondiâl (1919) al è jentrât tal Ream di Italie.
Come in dute la Val Cjanâl, ancje in chest comun a vegnin feveladis 4 lenghis: -par ordin alfabetic- furlan, sloven, talian, todesc.


text:
Intal mês di Lui dal 2021 o vin metût impins la associazion “Aulùs Aps” cu l’obietîf di difondi la lenghe furlane,
soredut midiant de dopleadure; a distance di sîs mês e je nassude la riviste “Contee furlane” che e sarà la vôs anuâl de nestre associazion.
Cui che al vûl deventâ soci par stâ inzornât sui nestris progjets,
vê la riviste e in plui la tessarute e altris gadgets, al pues iscrivisi fevelant cuntun dai membris dal progjet o ancje par vie telematiche discjamant il modul che si cjate chi sot e mandantlu par poste eletroniche, compilât, al nestri recapit (aulus.aps@gmail.com) cu la prove dal paiament fat; la cuote pal 2022 e je di 15 euros.
Chi sot i dâts de bancje pal bonific:
Aulùs Aps, Civibank sede di Pasian di Prato,
Iban: IT 83 I 05484 64070 CC1013200500;
causale: Quota associativa “nome cognome”.


text:
Une campagne di prevenzion par furlan par sensibilizâ cuintri des trufis e des robariis a dam des personis anzianis: e je cheste la iniziative che e met dongje la Cuesture di Udin e la ARLeF, che a àn clamât il Teatro Incerto e Catine par realizâ 4 messaçs video in marilenghe. L’obietîf al è di meti in vuaite cuintri cheste cause frecuente di alarme sociâl e cuintri chescj delincuents che a colpissin lis personis, in particolâr chês che a son di bessolis, sedi in cjase che in ambients publics. La prevenzion e je duncje fondamentâl par che i anzians, ma no dome, a imparin a ricognossi il pericul e par che a sepin cemût fâ par no jessi imbroiâts. E par rindi ancjemò plui eficaç e diret il messaç dai cuatri videos, la Cuesture e à pensât di fâju in marilenghe cul jutori de ARLeF. La campagne e fronte lis situazions di imbrois e di pericul plui comunis: al bancomat, a cjase, al telefon, vie email. I protagoniscj a son atôrs furlans famôs: Caterina Tomasulo, o ben Catine, e Fabiano Fantini, Claudio Moretti e Elvio Scruzzi dal Teatro Incerto. A son lôr a dâ, cu la ironie che ju caraterize, i conseis par evitâ lis trufis. Ocjo duncje a “no vierzi a personis che no si cognossin che a tuchin te puarte, ancje se si presentin tant che funzionaris publics o a disin di jessi assegnâts ae riscossion di paiaments”; o a “chei che a telefonin par obleâti a firmâ il contrat di une gnove utence”. Cun di plui – al vise il messaç dedicât aes fraudis svilupadis cul web – “mai comunicâ par pueste eletroniche dâts bancjaris o personâi”. E al bancomat – e va indenant la campagne – “sta atent che nissun ti cjali cuant che tu digjitis il Pin”. ◆ In ducj i câs, ancje in chel di un sempliç dubi, i citadins a son invidâts a contatâ daurman lis Fuarcis di Polizie. A ribatilu in ogni video al è propit il Comissari Mara Lessio, de Division Anticrimin de Cuesture di Udin, che e invide a clamâ simpri, “cence pôre”, il Nue (Numar Unic pes Emergjencis) 112. La campagne di prevenzion e je stade presentade dal Cuestôr Manuela De Bernardin, dal assessôr regjonâl aes autonomiis locâls Pierpaolo Roberti e dal president de ARLeF Eros Cisilino: e sarà passade par dut il mês di Lui ancje sui canâi social de ARLeF, tant che Facebook, Instagram, YouTube e WhatsApp. I videos si cjatin ancje sul sît de Agjenzie. ❚
Redazion
Ancje la marilenghe e jude cuintri des trufis ai anziansRedazion
Une campagne di prevenzion par furlan par sensibilizâ cuintri des trufis e des robariis a dam des personis anzianis: e je cheste la iniziative che e met dongje la Cuesture di Udin e la ARLeF, che a àn clamât il Teatro Incerto e Catine par realizâ 4 messaçs video in marilenghe. L’obietîf al è di meti in vuaite cuintri cheste cause frecuente di alarme sociâl e cuintri chescj delincuents che a colpissin lis personis, in particolâr chês che a son di bessolis, sedi in cjase che in ambients publics. La prevenzion e je duncje fondamentâl par che i anzians, ma no dome, a imparin a ricognossi il pericul e par che a sepin cemût fâ par no jessi imbroiâts. E par rindi ancjemò plui eficaç e diret il messaç dai cuatri videos, la Cuesture e à pensât di fâju in marilenghe cul jutori de ARLeF. La campagne e fronte lis situazions di imbrois e di pericul plui comunis: al bancomat, a cjase, al telefon, vie email. I protagoniscj a son atôrs furlans famôs: Caterina Tomasulo, o ben Catine, e Fabiano Fantini, Claudio Moretti e Elvio Scruzzi dal Teatro Incerto. A son lôr a dâ, cu la ironie che ju caraterize, i conseis par evitâ lis trufis. Ocjo duncje a “no vierzi a personis che no si cognossin che a tuchin te puarte, ancje se si presentin tant che funzionaris publics o a disin di jessi assegnâts ae riscossion di paiaments”; o a “chei che a telefonin par obleâti a firmâ il contrat di une gnove utence”. Cun di plui – al vise il messaç dedicât aes fraudis svilupadis cul web – “mai comunicâ par pueste eletroniche dâts bancjaris o personâi”. E al bancomat – e va indenant la campagne – “sta atent che nissun ti cjali cuant che tu digjitis il Pin”. ◆ In ducj i câs, ancje in chel di un sempliç dubi, i citadins a son invidâts a contatâ daurman lis Fuarcis di Polizie. A ribatilu in ogni video al è propit il Comissari Mara Lessio, de Division Anticrimin de Cuesture di Udin, che e invide a clamâ simpri, “cence pôre”, il Nue (Numar Unic pes Emergjencis) 112. La campagne di prevenzion e je stade presentade dal Cuestôr Manuela De Bernardin, dal assessôr regjonâl aes autonomiis locâls Pierpaolo Roberti e dal president de ARLeF Eros Cisilino: e sarà passade par dut il mês di Lui ancje sui canâi social de ARLeF, tant che Facebook, Instagram, YouTube e WhatsApp. I videos si cjatin ancje sul sît de Agjenzie. ❚


text:
1914
Acjadiments[cambie | modifiche il codiç]
In Friûl[cambie | modifiche il codiç]
Pal Mont[cambie | modifiche il codiç]
- 28 di Jugn - A Sarajevo a vegnin copâts l'arciduche de Austrie Francesc Ferdinant e la sô femine. Cheste e sarà la cause che a scjadenarà la prime vuere mondiâl.
- 28 di Lui - La Austrie-Ongjarie e declare vuere ae Serbie. E scomence la prime vuere mondiâl
Nassûts[cambie | modifiche il codiç]
- 25 di Novembar - Joe di Maggio, zuiadôr di baseball merecan († 1999)
Muarts[cambie | modifiche il codiç]
- 20 di Avost - Pape Pio X
Premis Nobel[cambie | modifiche il codiç]
- Pâs: no assegnât
- Leterature: no assegnât
- Midisine: Robert Bárány
- Fisiche: Max von Laue
- Chimiche: Theodore William Richards


text:
Benefatôrs culturâi01 di Zenâr 2004
Dai tancj insegnaments dai miei mestris spirtuâi, dôs robis mi son restadis vonde inclaudadis: che te laude di Crist inte messe e je presint la creazion te sô totalitât e che no si à di dismenteâ chei che nus àn fat dal ben. Par chel inte messe o sint dongje di me dute la infinide prucission de storie e o racomandi al Signôr i miei benefatôrs.
O tachi cun chei che a son stâts lis lidrîs de mê vite fisiche e duncje i miei di cjase e chel popul furlan che jo o soi fî e o ài di onorâ se o vuei vê vite lungje. Jo o soi fî de mê storie che simpri mi compagne. O prei ancje par chei che a son stâts lis lidrîs de mê vite spirtuâl cu la lôr fede, i sants, cul non sul lunari o no.
Ma e je une tierce categorie di int che jo o puarti sul altâr: chei che a son stâts lis lidrîs de culture, no dome furlane ma de grande famee dai umign.
Cussì o ài dit messe par Mozart, che mi console cu la sô musiche divine, e ancje par Bach, ruiuç limpit di armonie e di pâs. No dismentei Tomadini e Candotti, grancj e soredut nestris. Ma puedio dismenteâmi dal Leopardi che, in gracie de sô vite sfurtunade, il mont intîr al è deventât plui siôr?
Pai matematics e pai sienziâts no prei parcè che no ài mai capît e podût gjoldi de lôr fadie. Stes discors pai filosofos, masse confusionaris tes ideis e ingredeâts tal spiegâlis. Diu al è veretât ma soredut semplicitât. Dut diferent il discors pai miei idui leteraris, di Dostoevskij e de grande famee russe in jù. O prei dispès par Oscar Wilde, che nus à fat tocjâ il cîl cu lis flabis e linfier cul De profundis e la sô vite inmorâl no i à improibît di jessi mestri di alte moralitât. Come il grant Joseph Roth, muart cjoc a Parigji e che ogni sô pagjine e peraule e gote la poesie e la malinconie de civiltât tal cûr de Europe e de tradizion dai ebreos dorient. Il so Jop nol dispâr cul origjinâl biblic.
Un debit grant lu ài ancje cun Totò e, biel che o prei par lui, mi domandi cemût che a fasin a resisti i agnui e i sants ogni volte che al vierç la bocje tal coro dai beâts.
Cuant che nô o cjapìn in man unopare di artist, no pensìn a chel che le à fate, a trop che al à patît par fâle, a lis traviersiis de sô vite, dal moment che i artiscj a an scombatût come nô, cun in plui la estreme sensibilitât e la normâl incomprension. Lereditât culturâl, che e nudris lanime e e dure tal timp, no coste mancul di chê matereâl, che nô par solit o sintìn come un ben. Se un mi fâs preâ par so nono che i à lassât un cjamp, lôr a an lassât tant di plui, oparis vivis, e a int che nancje no cognossevin. Bisugne ringraziâju e preâ par lôr.
Par chel jo mi sint content cuant che sul altâr i dîs al Signôr: Viôt di chel artist che mi à consolât cu la sô musiche, e di chel autôr che mi jude a vivi ancje dopo muart, e di Totò, che orsere mi à fate passâ la malinconie e mi à fat vaî di ridi.
O pensi che Diu al permeti che e vegni in chest mont tante int dome a fâ dam. Alore si pintìs e nus mande ancje lis stelis, par inluminâ il scûr de storie. I sants e i artiscj a son il nestri firmament e o vin di laudâ Diu che nus ai à mandâts e ancje lôr, che a an savût inluminâ la nestre vite magari cu la lôr anime ta lombre.


text:
Inte storiografie taliane, il profîl de civiltât turche al ven dispès ridusût a cualchi linie aprossimade e svelte. Gjeneralmentri a vegnin piturâts tant che barbars crudêi piâts de sêt pal sanc dai bogns e brâfs cristians, fanatics dal lôr diu, Allah, e miscliçâts intune meste là che lis informazions storichis si smamissin e al reste dome che il savôr lami di une sugjestion imprecise, plui ispirade de liende che no de veretât. O savìn che bielzà intal secul XIII, salacor sburtadis di altris popui o di une cundizion climatiche spaventose, tribûs di mongui che si cjatavin intal cûr de Asie si moverin bande soreli a mont, concuistant in pôc timp chê fasse di teritori che e divideve il ream dai Czar de Russie dal altiplan iranian. Il princip Osman, intal 1326, al rivà a concuistâ la citât di Bursa, centri di une grande rêt di marcjâts e di caravanis, che e deventarà la prime grande capitâl di chel ream che al passarà ae storie tant che Otoman. Il sultan Suleyman, inte seconde metât di chel stes secul, al rivà a inserîsi jenfri lis cuistions teritoriâls dal imperi bizantin, cjapant volte par volte un toc dal so teritori. Ma prime di concuistâlu, la strategjie turche e jere chê di scjafoiâlu ben planc intune smuarse di control teritoriâl, dal moment che la flote bizantine e continuave a jessi une des plui impuartantis di dut il Mediterani, e i turcs no podevin dal sigûr jessi competitîfs. Cussì, la prime grande ponte di espansion e fo indreçade sui Balcans, a someti lis popolazions dai slâfs che a vivevin inte aree de Serbie (la bataie epocâl di Kosovo Polje dal 1389) e de Bulgarie (1393). Cheste grande espansion e fo blocade di un princip orientâl, Timur il grant (Tamerlan, inte tradizion ocidentâl), che al rivà a jessi antagonist dai turcs intal control dai trois carovanîrs bande soreli jevât. La potence di Timur e obleà i sultans a fermâ la lôr espansion fin almancul al 1444, cuant che Murad II, a Varna, al rivarà a distruzi une armade cristiane là che serps, polacs e ongjarês a saran decimâts de potence dai cavalîrs otomans, ecezionâi e bogns di scombati a cjaval e di doprâ l’arc intal stes timp, fasint stragje di nemîs. Garantide la predominance su la tiere, al sarà Mehmet II, intal 1453, a concuistâ in maniere definitive la citât di Costantinopoli, che di in chê volte e cambiarà il non in Istanbul. La fuarce di chest imperi e sarà tant grande che i turcs a rivaran, ae fin dal ‘600, fin aes puartis di Viene, cuant che al tacarà il lôr declin. Ma, daûr di cheste organizazion militâr perfete, e jere un cort imperiâl che e saveve ben promovi culture, art, filosofie e bielece, tignint insiemi une gjeografie che e leve dal Egjit ai confins cu la Mongolie. Inteletuâi cristians di lenghe greghe, slâfs, ebreus, sirians, armens a contribuivin ae costruzion di une coinè culturâl di profîl cetant alt, che e savarà dialogâ cul mont ocidentâl e no dome combatilu. Ancje in chest câs, une storie dute di scuvierzi, plene di stupôr e di maravee. ❚
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Il vanzeli, tune imagjin trionfâl, nus presente il judizi sui oms e su la storie. No sino simpri sot judizi? La nature, cun tantis sieltis sbaladis che o fasìn, no nus staie judicant? La miserie e la fam tal mont no sono un judizi cuintri la rapine e la massepassuderie? Cuâl isal il criteri di judizi, ce cjalial chest judiç? Nol cjale se o vin preât tant o pôc, se o vin difindude la religjon magari cu la sclope. Nol bade se o vin difindût principis astrats o ‘valôrs no negoziabii’. Ma al sentenzie sul amôr vêr, concret, su la vite vivude cun umanitât e rispiet, se si sin impegnâts pal ben dal om e par dut ce che lu jude a vivi cun dignitât.
Pre Roman Michelotti
Pioris e rocs
Mt 25,31-46
31Cuant che il Fi dal om al vignarà te sô maestât, compagnât di ducj i siei agnui, alore si sentarà su la sô sente di glorie 32e denant di lui a saran dadis dongje dutis lis nazions; lui ju dividarà un di chel altri, come che il pastôr al divît lis pioris dai rocs, 33e al metarà lis pioris a la sô diestre e i rocs invezit a la sô çampe. 34Alore il re ur disarà a di chei che a son a la sô diestre: Vignît ca, benedets di gno Pari, a cjapâ paronance dal ream prontât par voaltris di cuant che al è stât fat il mont. 35Parcè che o ai vude fam e mi vês dât di mangjâ; o ai vude sêt e mi vês dât di bevi; o jeri pelegrin e mi vês sotetât, 36crot e mi vês vistût, malât e o vês viodût di me, o jeri in preson e o vês stât a cjatâmi. 37Alore i juscj i disaran: Signôr, cuant ti vino viodût plen di fam e ti vino dât di mangjâ, plen di sêt e ti vino dât di bevi? 38Cuant ti vino viodût pelegrin e ti vino sotetât? Crot e ti vino vistût? 39Cuant ti vino viodût malât o in preson e vino stât a viodi di te? 40E il re ur rispuindarà: Us al dîs in veretât: dut ce che o vês fat a un dai plui piçui di chescj miei fradis, mal vês fat a mi. 41Po ur disarà a di chei che a son a la sô çampe: Lait lontans di me, maladets, tal fûc eterni, prontât pal diaul e pai siei seguaçs. 42Parcè che o ai vude fam e no mi vês dât di mangjâ, o ai vude sêt e no mi vês dât di bevi, 43o jeri pelegrin e no mi vês sotetât, crot e no mi vês vistût, o jeri malât e in preson e no vês stât a cjatâmi. 44Alore i rispuindaran ancje lôr disint: Signôr, cuant ti vino viodût plen di fam o di sêt, pelegrin o crot, malât o in preson e no vino viodût di te? 45Alore ur rispuindarà disint: Us al dîs in veretât: ce che no vês fat a un di chescj plui piçui, no mal vês fat a mi. 46E chei chi si ‘nt laran tal cjastì eterni, i juscj invezit a la vite eterne”.


text:
More
La more al è un zûc che al consist intal induvinâ il numar dai dêts mostrâts dai doi zuiadôrs. Al è un zûc di societât une vore cognossût in dute Europe, za dai timps antîcs, che al podarès vignî fûr de usance di contâ cui dêts.
Cemût che si zuie[cambie | modifiche il codiç]
Si pues zuiâ a doi o a cuatri. A zuin doi par volte, e chescj zuiadôrs a tegnin un pugn daûr de schene, po mostrin un numar di un a cinc cui dêts e in contemporanee a disin un numar di doi a dîs, che e je la some dal numar mostrât dal zuiadôr e dal so aversari. Cui che induvine la some al vinç al pont, se ducj e doi a induvin o nissun al induvine, si va indevant. Se si zuie a cuatri, cui che al fâs il pont al reste, cui che al piert al ven sostituît dal so copari.
Strategjiis[cambie | modifiche il codiç]
La more nol è un zûc cussì facil cemût che al samee a voli. Par dî tal stes moment il numar e mostrâ i dêts i vûl concentrazion, e spes i zuiadôrs esperts dopo pôcs colps a rivin a becâ al prin colp il numar. A son dopo une serie di trucs e robutis che a metin in dificoltât l'aversari e son al limit tra legâl e ilegâl e duncje une font di discussions infinidis. Ancje il mût di dî i numars, che a àn di jessi facii di capî, al è une vore vari e spes al cambie di paîs in paîs e di persone a persone.
Storie[cambie | modifiche il codiç]
Lis primis notiziis de more a vegnin dal vieri Egjit: intune tombe di un alt dignitari di cort de XXVe dinastie, si pues viodi il muart che al distire il braç cuntun numar, metût cuintri a un altri zuiadôr.
Inte pituris dai vâs grêcs a si cjatin Eline e Paride che cu lis mans a zuin di more. Ma lis notiziis plui claris a vegnin dai timps dal Imperi Roman, cuant che Ciceron al scrîf: "dignus est qui cum in tenebris mices", ven a stâi "e je une persone degne chê cu la cuâl tu puedis zuiâ di more tal scûr". Par latin la more si clamave "micatio", dal verp "micare" o in mût complet "micare digites", ven a mostrâ i dêts tal zûc.
Tai timps sucessîfs a son une vore di testemoneancis, ancje in pituris, di zuiadôrs di more. Il zûc al jere ancje un des pocjis robis che a podevin fâ par passâ il timp i soldâts inte Grande Vuere.
Difusion[cambie | modifiche il codiç]
La more e je pandude in dute Italie, in particolâr in Sardegne (sa murra), in Provence (mourra), in Corsiche, in Catalogne e in Aragone.
In Friûl[cambie | modifiche il codiç]
La more e je une vore zuiade in Friûl, ancje se, come tal rest de Italie, al è il probleme che al è inserît te liste dai zûcs proibîts. Cheste proibizion e ven dai timp dal fassisim, parcè che la more e jere cause di rissis spes violentis, derivadis de violence verbâl dal zûc. Vuê cheste proibizion e je stade gjavade in Trentin, parcè che il contest nol è plui chel di une volte, ma il zûc al ven fat spes in mût sportîf.
Leams esternis[cambie | modifiche il codiç]
- (talian) Amici della Morra - Associazion furlane
- (sardegnûl)(talian)(inglês)La more in Sardegne
- (talian) Federazione Italiana Giuoco Morra


text:
Di cualchi an in ca, ancje il Friûl al à a ce fâ cun la invasion de fieste di Halloween, une sorte di Carnevâl di Novembar: e je la fieste dai muarts di divignince USA che cumò e à concuistât a plen ancje la Vecje Europe, la Italie e, magari cussì no, il Friûl. Fin a uns 20 agns fa si cjalavile tant che une des tantis matetâts di di là de Grande Aghe e invezit cumò si fâs ancje chenti, adiriture tes scuelis.
La divignince de fieste e je europeane, plui di precîs celtiche, di cuant che inte Europe precristiane pes popolazions, che si basavin prin di dut su la agriculture pe sorevivence, l’an gnûf al scomençave il 1° Novembar e la gnot dai 31 Di Otubar si faseve la fin dal Istât, là che i mortâi i disevin graciis ai spirts pes racueltis estivis.
A chei timps e jere crodince che inte gnot di fin Istât lis barieris tra il mont dai vîfs e chel dai spirts si sutiliassin tant di permeti a chescj di tornâ su la tiere.
Di ca, al ven l’ûs di lassâ devant des puartis des abitazions dai bombons, di mût di ingraciâsi lis animis dai muarts, o di picjâ ferâi rigjavâts intes cocis, par vuidâ il cjamin di cui che ju veve lassâts.
A chês lidrîs ancje in Friûl e lave la mularie di cualchi deceni fa, cuant che e costruive la muart di cavoce, lis cocis intaiadis cu la cjandele dentri (a Dimpeç, dome par dî un lûc, si fâs la fieste La not dalis muars, apont). Intai ultins timps, vie che e va indevant la invasion di Halloween, si tache fasii cuintri tornant a chei vecjos leams dismenteâts, ricjapant in plui paîs la fieste de Gnot dai muarts. Nol è mai un mâl che nol sedi un ben, si podarès dî, se cun la scuse de fieste merecane o tornassin a jessi plui furlans. ❚
✒ Dree Venier
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +